防守硬淨 白禮頓細盤頂住「仙」
2024年04月06日 19:00
東網電視
更多新聞短片
英超白禮頓主場對阿仙奴。
英超爭霸3雄鼎立,輪到阿仙奴出場,佢哋要作客防守硬淨嘅「海鷗」白禮頓,而且仲要為下星期歐聯對拜仁慕尼黑留力,勢必陷入苦戰。「兵工廠」近期踢法穩陣行先,今場唔似會係激烈駁火,博2.5球嘅入球細先係上算。(Now 621及611周日凌晨零時30分直播)
「海鷗」白禮頓喺迪沙比執教下,進攻同防守都極具效率,佢哋喺主場出擊已連續14場不敗,強如曼城同利物浦造訪佢哋主場都要失分,阿仙奴今場自然唔敢輕率搶攻。
不過,白禮頓近期進攻火力下滑,日本國腳三笘薰等主力受傷,安素法迪又因狀態低迷被雪藏,要撕破阿仙奴防線亦唔容易,白禮頓勝在防守頑強,近5仗主場有4次總入球開2球或以下,就算贏輸都係一、兩球上落。
至於客隊「英超2哥」阿仙奴方面,佢哋能夠同利物浦、曼城咬住,防守力強係最大原因,佢哋目前只失24球,數字係全英超最低,尤其去到季尾衝刺階段,踢法更加趨向穩中求勝,近5場比賽有4場保持不失,聯賽作客亦連續4場零失球,威廉沙列巴同加比爾馬加希斯嘅中路防守滴水不漏。既然兩軍都係靠銅牆鐵壁搵食,呢場2.5球細盤值得捧場。
更多賠率: